title: 2005/668/EB: 2005 m. rugsėjo 22 d. Komisijos sprendimas, skelbiantis Šiaurės vakarų vandenų regioninės patariamosios tarybos veiklos pradžią pagal Bendrąją žuvininkystės politiką

text:
24.9.2005

               LT

               Europos Sąjungos oficialusis leidinys

               L 249/18

         KOMISIJOS SPRENDIMAS
   2005 m. rugsėjo 22 d.
   skelbiantis Šiaurės vakarų vandenų regioninės patariamosios tarybos veiklos pradžią pagal Bendrąją žuvininkystės politiką
   (2005/668/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama 2004 m. liepos 19 d. Tarybos sprendimą 2004/585/EB, įsteigiantį regionines patariamąsias tarybas pagal Bendrąją žuvininkystės politiką (1), ypač į jo 3 straipsnio 3 dalį,
   atsižvelgdama į 2005 m. birželio 27 d. Airijos perduotą rekomendaciją Belgijos, Prancūzijos, Airijos, Nyderlandų, Ispanijos ir Jungtinės Karalystės vardu,
   kadangi:

               (1)

               2002 m. gruodžio 20 d. Tarybos reglamente (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (2) ir Sprendime 2004/585/EB yra numatyta regioninių patariamųjų tarybų steigimo ir veiklos sistema.

               (2)

               Sprendimo 2004/585/EB 2 straipsniu įsteigiama regioninė patariamoji taryba, kurios veikla apims Šiaurės vakarų vandenis Tarptautinės jūrų tyrinėjimų tarybos (TJTT – ICES) V (išskyrus Va sritį ir tik EB vandenyse Vb srityje), VI ir VII srityse (3).

               (3)

               Pagal Sprendimo 2004/585/EB 3 straipsnio 1 dalį žuvininkystės sektoriaus atstovai ir kitos interesų grupės Belgijai, Prancūzijai, Airijai, Nyderlandams, Ispanijai ir Jungtinei Karalystei pateikė prašymą dėl šios regioninės patariamosios tarybos veiklos.

               (4)

               Kaip reikalaujama pagal Sprendimo 2004/585/EB 3 straipsnio 2 dalį, suinteresuotos valstybės narės nustatė, ar prašymas dėl Šiaurės vakarų vandenų regioninės patariamosios tarybos atitiko to sprendimo nuostatas. 2005 m. birželio 27 d. suinteresuotos valstybės narės Komisijai perdavė rekomendaciją dėl šios regioninės patariamosios tarybos.

               (5)

               Atsižvelgdama į Sprendimą 2004/585/EB ir į Bendrosios žuvininkystės politikos tikslus ir principus, Komisija įvertino suinteresuotųjų šalių prašymą ir rekomendaciją ir mano, kad Šiaurės vakarų vandenų regioninė patariamoji taryba yra pasirengusi pradėti veiklą,

         NUSPRENDĖ:
   Vienintelis straipsnis
   Sprendimo 2004/585/EB 2 straipsnio 1 dalies d punktu įsteigta Šiaurės vakarų vandenų regioninė patariamoji taryba pradeda savo veiklą nuo 2005 m. rugsėjo 26 d.

      Priimta Briuselyje, 2005 m. rugsėjo 22 d.

            Komisijos vardu

         Joe BORG

            Komisijos narys

      (1)  OL L 256, 2004 8 3, p. 17.

      (2)  OL L 358, 2002 12 31, p. 59.

      (3)  Kaip apibrėžta 1991 m. gruodžio 17 d. Tarybos reglamente (EEB) Nr. 3880/91 dėl valstybių narių, žvejojančių šiaurės rytų Atlante, nominalių sugavimų statistinių duomenų pateikimo (OL L 365, 1991 12 31, p. 1).


title: 2007 m. gruodžio 6 d. Tarybos sprendimas dėl Bulgarijos ir Rumunijos prisijungimo prie 1997 m. gruodžio 18 d. Konvencijos dėl muitinės administracijų tarpusavio pagalbos ir bendradarbiavimo, parengtos vadovaujantis Europos Sąjungos sutarties K.3 straipsniu

text:
12.1.2008

               LT

               Europos Sąjungos oficialusis leidinys

               L 9/21

      TARYBOS SPRENDIMAS

   2007 m. gruodžio 6 d.
   dėl Bulgarijos ir Rumunijos prisijungimo prie 1997 m. gruodžio 18 d. Konvencijos dėl muitinės administracijų tarpusavio pagalbos ir bendradarbiavimo, parengtos vadovaujantis Europos Sąjungos sutarties K.3 straipsniu
   (2008/39/TVR)
   EUROPOS SĄJUNGOS TARYBA,
   atsižvelgdama į Europos Sąjungos sutartį,
   atsižvelgdama į Bulgarijos ir Rumunijos stojimo sutartį,
   atsižvelgdama į Bulgarijos ir Rumunijos stojimo aktą (toliau – Stojimo aktas), ypač į jo 3 straipsnio 4 dalį,
   atsižvelgdama į Komisijos rekomendaciją,
   atsižvelgdama į Europos Parlamento nuomonę (1),
   kadangi:

               (1)

               Konvencija dėl muitinės administracijų tarpusavio pagalbos ir bendradarbiavimo, parengta vadovaujantis Europos Sąjungos sutarties K.3 straipsniu (2) (toliau – Konvencija), pasirašyta 1997 m. gruodžio 18 d. Briuselyje ir įsigalios praėjus 90 dienų po to, kai pranešimą pateiks paskutinė šį formalumą atliekanti valstybė, esanti Europos Sąjungos nare Tarybai priimant aktą, kuriuo parengiama ši konvencija.

               (2)

               Pagal Konvencijos 32 straipsnio 4 dalį iki tol, kol įsigalios Konvencija, bet kuri valstybė narė, pateikdama Konvencijos 32 straipsnio 2 dalyje nurodytą pranešimą arba vėliau gali pareikšti, kad tiek, kiek ji yra su tuo susijusi, ši Konvencija taikoma jos santykiams su tokį patį pareiškimą pateikusiomis valstybėmis narėmis.

               (3)

               Po įstojimo į Europos Sąjungą Čekija, Estija, Kipras, Latvija, Lietuva, Vengrija, Lenkija, Slovėnija ir Slovakija deponavo prisijungimo prie Konvencijos dokumentus.

               (4)

               Stojimo akto 3 straipsnio 3 dalyje numatyta, kad Bulgarija ir Rumunija prisijungia prie tarp valstybių narių sudarytų konvencijų ir protokolų, išvardytų Stojimo akto I priede, kuriame inter alia nurodyta Konvencija. Šios konvencijos ir protokolai Tarybos nustatytą dieną įsigalioja Bulgarijos ir Rumunijos atžvilgiu.

               (5)

               Pagal Stojimo akto 3 straipsnio 4 dalį Taryba turi padaryti visus reikiamus pakeitimus, susijusius su prisijungimu prie tų konvencijų ir protokolų,

         NUSPRENDĖ:
   1 straipsnis
   Konvencijos dėl muitinės administracijų tarpusavio pagalbos ir bendradarbiavimo, parengtos vadovaujantis Europos Sąjungos sutarties K.3 straipsniu, 31 straipsnio 1 dalis pakeičiama taip:

      „1.   Ši Konvencija taikoma valstybių narių teritorijoms, sudarančioms Bendrijos muitų teritoriją, taip pat Vokietijos Federacinės Respublikos Heligoland salai bei Büsingen teritorijai (pagal 1964 m. lapkričio 23 d. Vokietijos Federacinės Respublikos ir Šveicarijos Konfederacijos sutartį dėl Büsingen am Hochrhein komunos įtraukimo į Šveicarijos Konfederacijos muitų teritoriją arba jos aktualią redakciją) ir Italijos Respublikos Livigno bei Campione d’Italia savivaldybėms, ir valstybių narių teritoriniams vandenims, vidaus jūrų vandenims bei jų teritorijų oro erdvei.“

   2 straipsnis
   Konvencija su šiuo sprendimu padarytais pakeitimais Bulgarijos ir Rumunijos atžvilgiu įsigalioja Konvencijos įsigaliojimo dieną, nedarant poveikio Konvencijos 32 straipsnio 4 dalies taikymui.
   3 straipsnis
   Konvencija bulgarų ir rumunų kalbomis (3), yra autentiška tomis pačiomis sąlygomis kaip Konvencijos tekstai kitomis kalbomis.
   4 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2007 m. gruodžio 6 d.

            Tarybos vardu

            Pirmininkas

         A. COSTA

      (1)  2007 m. spalio 24 d. nuomonė (dar nepaskelbta Oficialiajame leidinyje).

      (2)  OL C 24, 1998 1 23, p. 2.

      (3)  Konvencijos tekstas bulgarų ir rumunų kalbomis bus paskelbtas vėliau Oficialiojo leidinio specialiajame leidime.